《谢夔守贾昌言礼宾》
宋代·冯山

伯乐善相马，相内不相外。造父善御马，御成不御败。

沙丘有病马，志远力未惫。盘身怯泥土，俛首困草稗。

强起时奋迅，悲鸣辄喑噫。驽骀倦相逐，童仆几见卖。

斯人一回顾，世俗始惊怪。冀北有骏马，散蹄雨雹快。

去势驰灭没，朝荆暮燕代。衔辔苟庸拙，道途足险隘。

斯人一駷手，千里瞬息届。二者岂不伟，繄人而否泰。

相也命所系，御也才所赖。名马世常有，伏枥固有待。

伯造不世出，古今重遭会。相得互相起，两致一无碍。

所以马与人，功名各自大。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。